Klasse by Hoёrskool Pretoria-Wes ontwrig oor kleefbroeke – Pretoria.ws
Beamptes van die Gautengse departement van onderwys is Maandag na Hoёrskool Pretoria-Wes ontplooi nadat leerders Vrydag klasse geboikot het omdat hulle eerder noupassende broeke as gewone wyepyp-broeke as deel van hul skooluniform wil dra.
Steve Mabona, woordvoerder van die Gautengse departement van onderwys, het gesê die herrie rondom die skooluniform het begin nadat twee "oproerige leerders" ná 'n dissiplinêre verhoor vir sewe dae geskors is omdat hulle die skool se kleredragkode oortree het.
Die twee leerders was Donderdag weer terug by die skool waar hulle ander leerders by die skool oortuig het om klasse te ontwrig in 'n poging om die skool te dwing om hulle toe te laat om spanbroeke, ook bekend as kleefbroeke of sogenaamde skinny pants, te dra.
Die twee leerders het ook 'n WhatsApp-groep gestig om sodoende ondersteuning vir die saak te werf.
Lede van die leerderraad was aanvanklik nie deel van die WhatsApp-groep nie, maar is ná die departementele beamptes se besoek aan die skool by die groep ingesluit om die gesprekke daarop te monitor.
"Die onderrigbedrywighede by die skool het vandag [Maandag] normaalweg voortgegaan," het Mabona gesê.
"Die skoolbeheerliggaam het besluit om 'n vergadering met die ouers van die skool te hou om die saak verder te bespreek. Intussen bly die skool se gedragskode van krag."
Mabona het gesê dit is "bemoedigend" dat graad 12-leerders Vrydag, ondanks die ontwrigting, toegelaat is om hul voorbereidingseksamen te skryf.
"Die departement veroordeel die leerders se gedrag ten sterkste en doen 'n beroep op leerders om die beskikbare strukture te gebruik om besware of kommerwekkende kwessies aan te raak eerder as om skoolbedrywighede te ontwrig. Ons doen 'n beroep op leerders om hulle te weerhou van onwettige betogings, aangesien hul toekoms van
hul skoolloopbaan afhang," het hy gesê.
Panayaza Lesufi, LUR vir onderwys in Gauteng, het gesê dit is "teleurstellend" dat die departement se tyd en hulpbronne in beslag geneem word deur geringe kwessies wat nie hul prioriteit behoort te wees nie. "Ons fokus is om die gehalte van onderwys te verbeter en ons is nou besig met voorbereidingseksamens en algemene voorbereiding vir matriekeindeksamens."
berig gauteng Gautengse departement van onderwys graad 12-leerders Hoёrskool Pretoria-Wes kleredragkode noupassende broeke Pretoria skinny pants skool South Africa wyepyp-broeke